Politsei- ja piirivalveameti pressiesindaja Tuuli Härson ütles Postimehele, et politsei kontrollib, kas Hannes Rummu joobes juhtimisega seotud teavet käideldi nõuetekohaselt.

«Kuna Jaak Madison viibis sel päeval abipolitseinikuna samas jaoskonnas, kuhu Rumm menetluse alustamiseks viidi, siis PPA kontrollib, kas Madison võis jaoskonnas temaga kokku puutuda. Praegu teadaolevalt viibisid nad politseijaoskonna ruumides samal ajal,» ütles Härson.

Härson lisas, et abipolitseinikule kehtivad nõuded on paika pandud abipolitseiniku seaduse ja ministri määrusega ning erakonda kuulumise keeldu neis ei sisaldu. «Politseiametnike puhul on politsei ja piirivalve seaduses seatud piirang, et politseiametnik ei või olla erakonna liige,» märkis pressiesindaja.